Jio ค่ายมือถือ ที่ยอมขาดทุนมโหฬาร เพื่อขึ้นเป็นเจ้าตลาดในอินเดีย
บริษัทแห่งนี้ ก็ได้ใช้เวลาเพียง 5 ปี สามารถขึ้นเป็นบริษัทโทรคมนาคมที่ใหญ่ที่สุดในประเทศได้สำเร็จ โดยมีผู้ใช้งานกว่า 443 ล้านคน คิดเป็น 1 ใน 3 ของประชากรทั้งหมดในประเทศ
4 ต.ค. 2564

Jio ค่ายมือถือ ที่ยอมขาดทุนมโหฬาร เพื่อขึ้นเป็นเจ้าตลาดในอินเดีย /โดย ลงทุนแมน
ประเทศอินเดียมีประชากรกว่า 1,330 ล้านคน มากที่สุดเป็นอันดับ 2 ของโลก
แต่ในปี 2015 ชาวอินเดียส่วนใหญ่ ยังคงพึ่งพาเทคโนโลยี 2G และประชากรเพียง 1 ใน 4 เข้าถึงอินเทอร์เน็ต ในขณะที่ ผู้ให้บริการเครือข่ายโทรคมนาคมรายใหญ่ในประเทศมากถึง 12 ราย
แต่หลังจาก Mukesh Ambani เศรษฐีชาวอินเดีย ที่มีทรัพย์สินมากที่สุดในเอเชีย 
ได้เปิดตัวบริษัท “Jio” เพื่อเข้ามาแข่งขันในธุรกิจผู้ให้บริการโทรคมนาคม
บริษัทแห่งนี้ ก็ได้ใช้เวลาเพียง 5 ปี สามารถขึ้นเป็นบริษัทโทรคมนาคมที่ใหญ่ที่สุดในประเทศได้สำเร็จ โดยมีผู้ใช้งานกว่า 443 ล้านคน คิดเป็น 1 ใน 3 ของประชากรทั้งหมดในประเทศ
ในขณะเดียวกัน จำนวนผู้ให้บริการจากเดิมที่เคยมีอยู่ 12 ราย
หลังจากการมาถึงของ Jio
กลับเหลือเพียง 3 รายเท่านั้น ที่ยังอยู่รอด
แล้ว Jio ใช้กลยุทธ์อะไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ก่อนจะไปรู้จักกับ Jio เราควรรู้จักกับ Reliance กันก่อน เพราะ Jio เริ่มจากบริษัทนี้
Reliance Industries คือ บริษัทที่ใหญ่ที่สุดในอินเดีย โดยมีธุรกิจอยู่ในหลายอุตสาหกรรม
ทั้งธุรกิจปิโตรเคมี โรงกลั่นน้ำมันและก๊าซ โทรคมนาคม ค้าปลีกและมีเดีย 
ปัจจุบัน มีมูลค่าบริษัทกว่า 7.26 ล้านล้านบาท
สำหรับ “Jio” ก็เรียกได้ว่าเป็นอีกธุรกิจในเครือของ Reliance Industries ที่เพิ่งเปิดตัวในปี 2016
ก่อนหน้านั้น ประเทศอินเดียมีผู้ให้บริการเครือข่ายโทรคมนาคมรายใหญ่กว่า 12 บริษัท 
ซึ่งทั้ง 12 บริษัทนี้ ครอบครองผู้ใช้งานรวมกันกว่า 1,000 ล้านราย
แต่กว่า 70% ของจำนวนผู้ใช้บริการในเครือข่าย ยังคงเป็นการใช้งาน
ในรูปแบบของการโทรเข้า โทรออก และส่ง SMS เท่านั้น 
ในขณะที่การใช้งานอินเทอร์เน็ตบนโทรศัพท์มือถือยังคงเป็นส่วนน้อย
ซึ่งพอ Jio ที่นับเป็นน้องใหม่ของตลาดได้เข้ามารุกธุรกิจโทรคมนาคม บริษัทจึงมองข้ามช็อตไป
ยังการศึกษาและพัฒนาเทคโนโลยี 4G LTE ของตัวเอง ซึ่งก็ได้เริ่มค้นคว้า วิจัยมาตั้งแต่ปี 2010
นอกจากนี้ Jio ก็ยังได้ประมูลคลื่นความถี่มาไว้ในมือล่วงหน้าและวางเครือข่ายใยแก้วนำแสงและระบบส่งสัญญาณจนครอบคลุมทั่วประเทศอินเดีย
ในขณะเดียวกัน กลยุทธ์ที่พวกเขาเลือกใช้คือการเจาะตลาด
ก็คือ “การยอมขาดทุนก่อน เพื่อขยายฐานลูกค้าให้ได้มากที่สุด”
โดยการยอมขาดทุนที่ว่านั้น ก็มีตั้งแต่การทุ่มด้วยโปรโมชันโทรฟรีทุกเครือข่าย รวมถึงเปิดให้ใช้อินเทอร์เน็ต 4G ฟรี 4 กิกะไบต์ต่อวัน ซึ่งโปรโมชันนี้กินระยะเวลายาวนานกว่า 3 เดือนด้วยกัน
นอกจากนี้ Jio ยังวางจำหน่ายโทรศัพท์มือถือที่รองรับการใช้งานเครือข่าย 4G ของ Jio ในราคาเริ่มต้น เพียง 700 บาท ซึ่งเป็นราคาที่ถูกมากและผู้คนทั่วไปสามารถเข้าถึงได้อย่างกว้างขวาง
ทำให้ในทันทีที่เปิดตัว ชาวอินเดียจำนวนมากจึงได้ต่อแถวหน้าร้านตัวแทนจำหน่ายเพื่อเข้ารับซิมการ์ดและซื้อโทรศัพท์มือถือของ Jio
ภายใน 1 เดือน Jio ก็มียอดผู้ใช้งานรวมกว่า 16 ล้านคน 
และเติบโตขึ้นเป็น 100 ล้านคนภายในระยะเวลาเพียง 6 เดือนเท่านั้น
ซึ่งแน่นอนว่าการเติบโตแบบก้าวกระโดดของ Jio ก็ได้สร้างผลกระทบต่ออุตสาหกรรมโทรคมนาคมและผู้เล่นรายเดิมทันที
เพราะ Jio ได้หั่นราคาค่าบริการลง ทำให้ค่าบริการอินเทอร์เน็ตโดยเฉลี่ยในประเทศอินเดีย
จากเดิม 122 บาทต่อกิกะไบต์ เหลือเพียง 34 บาทต่อกิกะไบต์เท่านั้น
หลังจากนั้น การแข่งขันก็ยิ่งทวีความรุนแรงจนในปี 2020 
ค่าบริการเฉลี่ยเหลือเพียง 5 ถึง 6 บาทต่อกิกะไบต์ 
ซึ่ง ณ จุดนี้ ก็ได้ทำให้ประเทศอินเดีย เป็นหนึ่งในประเทศที่มีค่าบริการอินเทอร์เน็ต ถูกที่สุดในโลก
และเมื่อค่าบริการต่อหน่วยถูกลง ผู้บริโภคก็ใช้งานอินเทอร์เน็ตมากขึ้น
แล้วชาวอินเดียใช้อินเทอร์เน็ตมากขึ้นขนาดไหน ?
ปี 2015 ชาวอินเดียใช้อินเทอร์เน็ต 4.9 กิกะไบต์ต่อคนต่อปี 
ปี 2020 ชาวอินเดียใช้อินเทอร์เน็ต 141 กิกะไบต์ต่อคนต่อปี
โดยการเติบโตนี้ ผู้ใช้งานส่วนใหญ่จะเลือกเครือข่าย Jio ที่ทั้งยอมขาดทุน รวมถึงวางโครงสร้างพื้นฐานรองรับไว้พร้อมกว่าคู่แข่งรายอื่น ๆ
ในเวลาต่อมา คู่แข่งหลายรายที่อยู่ในตลาดต่างก็เริ่มขาดทุนและเป็นหนี้จำนวนมากจากรายได้ค่าบริการที่หายไปจากการที่ลูกค้าย้ายค่าย การแข่งขันทางด้านราคาที่รุนแรง สวนทางกับค่าใช้จ่ายในการลงทุนโครงสร้างพื้นฐาน ที่ยังคงมีอยู่มหาศาล
จนสุดท้ายแล้ว ผู้ให้บริการที่ไม่สามารถแบกรับภาระหนี้สินต่อไปได้ ต่างทยอยล้มละลายหรือไม่ก็ควบรวมกิจการกับรายอื่น ๆ เพื่อความอยู่รอด จนในปัจจุบันเหลือผู้ให้บริการในตลาดเพียง 4 รายเท่านั้น
นอกจาก Jio จะสามารถดึงดูดลูกค้าได้จำนวนมหาศาลด้วยโปรโมชันและค่าบริการที่ถูกแล้ว 
บริษัทก็ได้สร้าง Ecosystem เป็นของตัวเองเพื่อที่จะรักษาฐานลูกค้าที่เข้ามาแล้ว 
ยังคงอยู่ติดกับแบรนด์ต่อไปในระยะยาว โดย Jio ได้เข้าซื้อกิจการ 
หรือร่วมลงทุนในบริษัทสตาร์ตอัปด้านเทคโนโลยีกว่า 20 บริษัท 
ซึ่งบริษัทเหล่านี้ได้ช่วยสร้างผลิตภัณฑ์และบริการดิจิทัลให้ครบวงจรยิ่งขึ้น
อย่างเช่น 
- แพลตฟอร์มสตรีมมิงเพลง JioSaavn 
- กระเป๋าเงินออนไลน์ JioMoney  
- แพลตฟอร์มขายสินค้าออนไลน์ JioMart
โดยเฉพาะ JioTV และ JioCinema ที่มีภาพยนตร์และซีรีส์อินเดียจำนวนมากให้บริการแก่ลูกค้าของ Jio ซึ่งผู้บริโภคโดยส่วนใหญ่ก็เลือกที่จะรับชมผ่านโทรศัพท์มือถือที่สะดวก และยังประหยัดเงินกว่าช่องทางอื่น ๆ จากค่าบริการอินเทอร์เน็ตที่ถูก นั่นเอง
ซึ่งเมื่อจำนวนผู้ใช้บริการของ Jio เพิ่มขึ้นเรื่อย ๆ ทุกปี ทำให้ผลประกอบการของ Jio ที่ขาดทุนในช่วงเริ่มแรกจากการใช้กลยุทธ์เจาะตลาด ก็ถึงจุดคุ้มทุนและรายงานผลประกอบการจากขาดทุนเป็นกำไรเป็นครั้งแรกในปี 2017
ด้วยจำนวนผู้ใช้บริการในปัจจุบันกว่า 443 ล้านคน คิดเป็นส่วนแบ่งตลาดกว่า 37% 
ก็ได้ทำให้ Jio กลายมาเป็นผู้ให้บริการเครือข่ายโทรคมนาคม ที่ใหญ่ที่สุดในอินเดีย
และด้วยตลาดเกิดใหม่ในประเทศอินเดีย ที่มีผู้ใช้งานจำนวนมาก ก็ได้ไปเตะตาทั้ง Facebook และ Google ที่ต่างก็ได้เข้ามาร่วมลงทุนใน Jio เป็นจำนวนเงิน
รวมกันกว่า 341,000 ล้านบาท โดยแลกกับสัดส่วนหุ้นประมาณ 17.7%
ซึ่งการเข้าลงทุนครั้งนี้ ทำให้ทั้ง 2 บริษัทสามารถเข้าถึงผู้บริโภคชาวอินเดียกว่า 443 ล้านคน ผ่านความร่วมมือกับ Jio ได้ในทันที
โดย Facebook จะร่วมมือกับ Reliance ในการผนวกธุรกิจอีคอมเมิร์ซในเครืออย่าง JioMart และ WhatsApp ของ Facebook เพื่อเชื่อมโยงผู้คน, ธุรกิจ และร้านค้าต่าง ๆ เข้าด้วยกัน
หมายความว่า Facebook ต้องการเป็นพันธมิตรกับ Jio และ JioMart เพื่อยกระดับ WhatsApp ในอินเดีย ให้เป็นแอปพลิเคชันอเนกประสงค์ หรือ “Super App” ซึ่งจะคล้าย ๆ กับแอปพลิเคชัน WeChat ของประเทศจีน ที่ทั้งสื่อสาร, ช็อปปิง, เรียกรถ และชำระเงินได้ในแอปพลิเคชันเดียว
ในขณะที่ Google ได้เข้ามาร่วมมือกับ Jio ในการพัฒนาสมาร์ตโฟนที่จะใช้ระบบปฏิบัติการ Android ในการทำงาน ซึ่งจะช่วยให้ Ecosystem ของ Jio แข็งแกร่งขึ้น เนื่องจากสมาร์ตโฟนจะถูกพัฒนาให้เหมาะสมกับบริการต่าง ๆ ของ Jio มากที่สุด
ปัจจุบัน Jio หรือ Jio Platforms Limited ถือเป็นธุรกิจที่สำคัญและได้กลายมาเป็นเครื่องจักรผลิตเงินสดในเครือ Reliance Industries
สะท้อนให้เห็นจากรายได้และกำไรก่อนดอกเบี้ย ภาษี ค่าเสื่อมราคา และค่าตัดจำหน่าย หรือ EBITDA ที่บริษัทได้ประกาศเอาไว้
ปี 2019 รายได้ 3.17 แสนล้านบาท EBITDA 1.06 แสนล้านบาท
ปี 2020 รายได้ 4.11 แสนล้านบาท EBITDA 1.55 แสนล้านบาท
รายได้เติบโต 29.7% และ EBITDA เติบโต 45.8% ซึ่งก็นับเป็นการเติบโตที่สูงมาก 
ท่ามกลางการล้มหายตายจากของผู้เล่นเดิมหลายราย
เรื่องนี้ก็ถือเป็นอีกหนึ่งกรณีศึกษา
ธุรกิจสตาร์ตอัปหรือธุรกิจเกิดใหม่มักเกิดจากผู้ประกอบการรายเล็ก ที่ระดมเงินทุนจากรายใหญ่
เพราะบ่อยครั้งที่รายใหญ่จะไม่สามารถทำธุรกิจให้สำเร็จเพราะกลัวคำว่า ขาดทุน
มาคราวนี้ Jio เป็นผู้ประกอบการรายใหญ่ที่มาตั้งธุรกิจใหม่ ซึ่งมีแนวคิดแบบสตาร์ตอัปที่ยอมขาดทุนหนักตั้งแต่แรก
พอเรื่องเป็นแบบนี้ก็น่ากลัวกว่าเดิม เพราะจริง ๆ แล้ว ตัวเลขผลขาดทุนที่เราเห็น มันเกิดขึ้นจากความตั้งใจ ที่ทางบริษัทมองเห็นว่าในอนาคต การขาดทุนในส่วนนี้จะสามารถดึงดูดผู้ใช้งานได้
ซึ่ง Jio ก็ถือเป็นหนึ่งในตัวอย่างของผู้ที่ยอมขาดทุนมโหฬาร แต่วันนี้ก็ได้ขึ้นมาเป็นเจ้าตลาดในอินเดียแล้ว นั่นเอง..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-
-
-
-
-
-
-
-
-
-
-
-
-
-